Լեդի Էլենա Էմիլի Գլայխեն

Լեդի Էլենա Էմիլի Գլայխեն (), բրիտանացի նկարչուհի, որը պատկերել է բնանկարներ, ծաղիկներ ու կենդանիներ՝ հատուկ համակրանք տածելով հատկապես ձիերի նկատմամբ։

Արժանացել է Բրիտանական կայսրության շքանշանի, ինչպես նաև սուրբ Ջոնի շքանշանի։

Նրա եղբայրը` լորդ Էդվարդ Գլայխենը (1863–1937), պրոֆեսիոնալ զինվոր էր, որը գրել է մի քանի գրքեր։ Քույրը` լեդի Ֆեոդորա Գլայխենը (1861–1922), քանդակագործ էր։ Նրանք կոմս Վիկտոր Գլայխենի, որը Վիկտորյա թագուհու խորթ զարմիկն էր, քանդակագործ ու ծովային սպա, և վերջինիս մորգանատիկական ամուսնությամբ կնոջ՝ ծովակալ սըր Ջորջ Սեյմուրի դուստր Լորա Ուիլյամինա Սեյմուրի երեխաներն էին։

1885 թվականի դեկտեմբերի 15-ին արքունական շրջաբերականում տպագրվել է թագուհու թույլտվությունն առ այն, որ Էլենայի մայրը կարող է կրել ամուսնու տիտղոսը Սուրբ Ջեյմսի արքունիքում, որից հետո նրանք հայտնի են դարձել որպես նորին պայծառություններ արքայազն և արքայադուստր Վիկտոր Հոենլո-Լանգենբուրգներ։ Բայց թագուհին այդ արտոնությունը չի տարածել նրանց երեխաների վրա, չնայած նա հաստատել է նրանց գերմանական տիտղոսների՝ որպես կոմս ու կոմսուհիներ, կիրառությունը։ 1913 թվականի հունիսի 12-ին Էլենան և իր քույրերը՝ կոմսուհիներ Ֆեոդորա և Վալդա  Գլայխեններըը, լեդիների կարգավիճակ են ստացել։

1904 թվականին նկարազարդումներ է կատարել դեպի Տիբեթ կատարվող բրիտանական արշավի համար։ Առաջին համաշխարհային պատերազմի ժամանակ հրաժարվել է իր գերմանական տիտղոսներից՝ ընդունելով թագավորի կողմից մարքիզի դստեր  կոչումը և ղեկավարել Իտալիայի Կորմոնս քաղաքում տեղակայված բրիտանական Կարմիր խաչի 4-րդ ռադիոգրաֆիական ստորաբաժանումը։ Հետագայում արժանացել է «Ռազմական քաջության համար» իտալական բրոնզե մեդալի և 1920 թվականին ընտրվել Հիվանդախնամների միաբանության պատվավոր անդամ, արժանացել Բրիտանական կայսրության շքանշանի։ Եղել է հնահավաքների արքայական ընկերության անդամ ։

Նա աշխատել է իր հոր՝ Սուրբ  Ջեյմսի արքայական պալատում գտնվող նախկին արվեստանոցում։ Իր տունը գտնվում էր Հերթֆորդշայր կոմսության Մաչ Մարքլ գյուղում, որը Երկրորդ համաշխարհային պատերազմի տարիներին օգտագործվել է Թեյթ թանգարանային համալիրի կողմից` արվեստի գործերի անվտանգ պահպանման համար։ 80 հոգուց բաղկացած իր առանձնատան անձնակազմը Երկրորդ համաշխարհային պատերազմի տարիներին դարձրել է կամավորական պաշտպանական ջոկատ։

Գլայխենը մահացել է 1947 թվականին, իր 74-ամյակից երեք օր առաջ։ Նրա հուշերը ՝ «Կոնտակտներն ու հակադրությունները» տպագրվել են 1940 թվականին։ Նրա և նրա քույրերի պատվին հուշատախտակ կա Լոնդոնի Գոլդերս Գրին թաղամասում։

Ծանոթագրություններ

Հետագա ընթերցանություն 

 Էլենա Գլայխեն, Կոնտակտներն ու հակադրություններ (1940)։ Վերահրատարակված ՝ Քերոլայն Սթոունի նոր ներկայացմամբ (Առանձնատուն, 2013) :

1873 ծնունդներ
1947 մահեր
Բրիտանացի նկարչուհիներ